Ștefănescu: Vom continua să modificăm legile și la final dăm și amnistia și grațierea/ Oprișan acuză un ”fake news de la băieții cu epoleți” din cauza unei știri răspândite de România TV

Președintele CJ Vrancea, Marian Oprișan, susține într-un comunicat transmis redacției că nu le-ar fi spus procurorilor în timpul unor audieri că partidul va da oricum amnistia și grațierea și acuză o serie de site-uri, printre care și G4Media.ro de ”fake news de la băieții cu epoleți”. Știrea a fost pusă în circulație chiar de postul de televiziune unde a fost invitat Codrin Ștefănescu. România TV a postat, marți seara, pe site-ul, știrea cu titlul ”Codrin Ştefănescu: Oprişan le-a spus procurorilor că oricum vom da legea amnistiei şi graţierii”.

”Codrin Ștefănescu dă detalii despre audierea unui important baron al PSD la DNA! Conform secretarului general interimar al PSD, Marian Oprișan a fost audiat la DNA într-un dosar în care e vizat Liviu Dragnea. Ștefănescu a spus că Oprișan i-a anunțat pe procurori că PSD va da legea amnistiei și grațierii”, se arăta în știrea România TV.

Marian Oprișan acuză însă alte site-uri de știri că i-ar fi denaturat spusele secretarului general al PSD, deși acestea nu au făcut decât să preia informația așa cum a fost prezentată de România TV.

”Site-urile de tristă amintire care se ocupă cu mistificarea permanentă a adevărului, atunci când vine vorba de PSD sunt: news.ro; g4media.ro; aktual24.ro; comisarul.ro; ziare.com. Evident, sunt și multe alte instituții mass-media care au preluat fake-news-ul și care, din păcate, nu au verificat veridicitatea declarației domnului Codrin Ștefănescu.”, se arată în comunicatul lui Oprișan, care face trimitere la emisiunea difuzată de România TV, postată pe YouTube.

Din declarația lui Ștefănescu rezultă, într-adevăr, nu se referea la Oprișan când a spus că partidul va da în final amnistia și grațierea, ci își asumă în nume propriu afirmația despre OUG și spune chiar că a făcut-o de mai multe ori în ultima vreme. Oprișan nu se referă deloc la fondul problemei, și anume la faptul că lideri importanți ai partidului anunță cu insistență OUG-ul privind amnistia și grațierea. Liderul PSD Vrancea dezminte doar că ar fi făcut declarația despre OUG, nu și că partidul intenționează să dea ordonanța de amnistie și grațiere.

Vezi aici fragmentul din emisiunea moderată de Victor Ciutacu la România TV (min 17.40)

Ștefănescu: Uitați ce a făcut propaganda, înainte de a fi chemați mai mulți colegi pe dosarul ăsta (vânătoarea), presa i-a sunat, știau exact cine va fi chemat. Ăștia l-au sunat pe Oprișan, cum a fost domne la vânătoare, la șpriț, acum nouă ani de zile. Și ăsta s-a înfuriat. Pe mine mă întrebați ce am vorbit cu prieteni de-ai mei, la o masă, ce am băut și ce am mâncat acum nouă, zece ani? Adică, nu sunteți sănătoși pur și simplu? Cu hachițele astea și cu vânătoarea credeți că ne puneți nouă călușul în gură? Nu!! Și le spun de fiecare dată, când mă duc la emisiune, vom continua să modificăm legile, vom continua să trecem prin Parlament ce am spus, vom continua să cerem călăii ăștia să răspundă în fața legii și la final dăm și amnistia și grațierea, ca să ne lămurim. Cu sau fără voia PNL-Orban, USR și Tomac.

Chireac: E știre asta.

Ciutacu: Avem o știre: oricum, la sfârșit dăm și amnistia și grațierea.

Ștefănescu: Știrea asta am spus-o acum o săptămână și acum două săptămâni și la Gâdea. Deci nu e nici un fel de știre, pentru că noi ne-am asumat ca partid lucrul ăsta.